b"\n_START_ARTICLE_\nDa Blitz\n_START_SECTION_\nHistorie\n_START_PARAGRAPH_\nGruppa begynte som et prosjekt hos Bliss Corporation (BlissCo.), et italiensk plateselskap som ogs\xc3\xa5 produserte for Bliss Team og Eiffel 65. Sistnevnte var inne p\xc3\xa5 f\xc3\xb8rsteplass p\xc3\xa5 VG-lista i 1999 med sangen Blue (Da Ba Dee), som blant annet er \xc3\xa5 finne p\xc3\xa5 Absolute Music 28._NEWLINE_Blant de faste samarbeidspartnerne var Gabry Ponte og Domenico Capuano, mens produsentene var Massimo Gabutti og Luciano Zucchet. Gruppa i seg var grunnlagt av vokalist Viviana Presutti (artistnavn Vivian) og keyboardspiller og l\xc3\xa5tskriver Simone Pastore (artistnavn Simon). Bandnavnet blei valgt av produsenten Massimo Gabutti, men i et intervju med webdjs.ch 3. desember 2005, sa Viviana at opphavet til navnet enn\xc3\xa5 var ukjent for henne. B\xc3\xa5de Viviana (f\xc3\xb8dt 28. mai 1972 i Torino) og Simon (f\xc3\xb8dt 20. september 1971 i Taranto) studerte ved Universitetet i Torino. De studerte henholdsvis biologi og medisin, men hadde begge hadde flere \xc3\xa5rs erfaring med musikk, blant annet gjennom pianotimer. Det var interessen for musikk som f\xc3\xb8rte dem til BlissCo._NEWLINE_Den f\xc3\xb8rste singelen var Let Me Be, utgitt i februar 1994, og den har solgt 35\xc2\xa0000 kopier i Italia. Like etter kom Take My Way (i april) og Stay With Me (i september). Alle tre blei kjapt popul\xc3\xa6re b\xc3\xa5de i Italia og ellers i Europa. S\xc3\xa6rlig var Stay With Me popul\xc3\xa6r og n\xc3\xa5dde toppen av den italienske singellista. Etter dette opplevde Da Blitz stor framgang og gav ut albumet \xc2\xabEuromanic Trance\xc2\xbb, som de ogs\xc3\xa5 framf\xc3\xb8rte live ulike steder i Europa og ellers i verden. Verdt \xc3\xa5 legge merke til er ogs\xc3\xa5 musikkvideoene, som hadde ulike versjoner for de ulike markedene._NEWLINE_Enda gruppa samarbeida med Jeffrey Jey (fra Eiffel 65) om rapdelen til tekstene og med Mimmo Capuano om \xc3\xa5 komponere de tre f\xc3\xb8rste sangene, har seinere sanger i hovedsak blitt lagd av duoen. Vivian tok seg av tekstene, mens Simon tok seg av l\xc3\xa5tkomponering. DJ-en Gabry Ponte tok seg alltid av \xc3\xa5 remikse sangene._NEWLINE_I 1995 gav gruppa ut singlene Movin' On og Take Me Back, med litt annen produksjon enn tidligere ved at antall slag i minuttet \xc3\xb8kte noe i retning av progressiv. Ogs\xc3\xa5 disse, i tillegg til I Believe fra 1996, var vellykka i b\xc3\xa5de Italia og andre land._NEWLINE_I 1997 kom singlene The Light of Love og To Live Forever ut. Flere av samarbeidspartnerne hadde p\xc3\xa5 dette tidspunktet forlatt gruppa til fordel for andre prosjekter i BlissCo. Disse to sangene stod for en annen retning med tanke p\xc3\xa5 produksjon, og hadde elementer fra b\xc3\xa5de eurodance, progressiv og house. Den siste singelen fra Da Blitz er fra 1998 og heter Love & Devotion. Denne gangen var Viviana skifta ut med en ny vokalist, Sharon, og verket var produsert som et samarbeid mellom Simon og en annen produsent, Alex T._NEWLINE_Etter dette blei det stille fra gruppa, som etterlot seg fem \xc3\xa5rs framgang og nyvinninger innafor dancemusikk. F\xc3\xb8rst i 2004 kom de tilbake, da med eget plateselskap og under navnet D.B. Reloaded.\n_START_SECTION_\nD.B. Reloaded\n_START_PARAGRAPH_\nEtter Da Blitz fullf\xc3\xb8rte Viviana Presutti og Simone Pastore studiene og har seinere tatt del i andre musikkprosjekter, ofte langt unna dance. I 2004 bestemte de seg for \xc3\xa5 fortsette der de slapp med Da Blitz. Dette endte med plateselskapet Presstore (sammensatt av etternavnet til de to medlemmene), med m\xc3\xa5l om \xc3\xa5 s\xc3\xb8ke nye talenter innen dancesjangeren, og prosjektet D.B. Reloaded, som gav ut to nye sanger: Revenge i 2004 og Catch Me Now i 2005."